Diari Oficial de la Generalitat Valenciana


Sumari del DOGV 5155, del 15-12-2005 (2005/13223)

RESOLUCIÓ de 29 de novembre de 2005, del director general de Relacions amb les Corts i Secretariat del Govern de la Presidència de la Generalitat Valenciana, per la qual es disposa la publicació del conveni entre la Generalitat Valenciana i la Fundació Servici Valencià d'Ocupació per a la prestació de servicis de certificació de firma electrònica.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5155

Data del DOGV
:   15-12-2005

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   2005/13856


Data del document
:   29-11-2005

Organisme emissor
:   Presidència de la Generalitat

Tipus de document
:   Resolució

Descriptors 

:   * Fundació Servici Valencià d'Ocupació
    * comunicació de dades
    * cooperació administrativa
    * signatura electrònica
    * fundació
    * telecomunicació

RESOLUCIÓ de 29 de novembre de 2005, del director general de Relacions amb les Corts i Secretariat del Govern de la Presidència de la Generalitat Valenciana, per la qual es disposa la publicació del conveni entre la Generalitat Valenciana i la Fundació Servici Valencià d'Ocupació per a la prestació de servicis de certificació de firma electrònica. [2005/F13426]
  
Subscrit, després de la tramitació prèvia reglamentària, entre la Generalitat Valenciana i la Fundació Servici Valencià d'Ocupació, el 20 d'octubre de 2005, un conveni per a la prestació de servicis de certificació de firma electrònica, i en compliment del que establix l'article 3.4 del Decret 20/1993, de 8 de febrer, del Govern Valencià, cal publicar en el Diari Oficial de la Generalitat Valenciana l'esmentat conveni, que ha quedat inscrit en el Registre de Convenis amb el número 0710/2005, i que figura com a annex d'esta resolució.
  
València, 29 de novembre de 2005.- El director general de Relacions amb les Corts i Secretariat del Govern: Antonio V. Peral Villar.
  
Conveni entre la Generalitat Valenciana i la Fundació Servici Valencià d'Ocupació per a la prestació de servicis de certificació de firma electrònica
  
València, 20 d'octubre de 2005
  
Reunits
  
D'una banda, Blanca Martínez de Vallejo Fuster, que actua en l'exercici del seu càrrec com a autoritat certificadora de la Generalitat Valenciana en virtut del seu nomenament com a secretària autonòmica de Telecomunicacions i Societat de la Informació, d'acord amb el que disposa l'article 23 del Decret 182/2004, d'1 d'octubre, del Consell de la Generalitat, i en nom i representació de la Generalitat Valenciana, en virtut de les competències atribuïdes en el Decret 87/2002, de 30 de maig, del Govern Valencià, pel qual es regula la utilització de la firma electrònica avançada en la Generalitat Valenciana.
  
D'una altra banda, Elías Manuel Amor Bravo, amb NIF 66084392 N, en la seua condició de director gerent, en nom i representació de la Fundació Servici Valencià d'Ocupació de la Comunitat Valenciana, domiciliada a València, carrer de Sant Vicent Màrtir, núm. 16-5é-1a, centre associat del SERVEF, amb CIF Q62051157, que actua amb poder bastant, segons l'escriptura número 1.275, atorgada en data 30 de maig de 2005 davant del notari de València Salvador Alborch Domínguez.
  
Els dos que intervenen afirmen i reconeixen recíprocament la seua suficiència i vigència de les respectives facultats per a realitzar el present conveni i a este efecte
  
Exposen
  
La Llei 59/2003, de 19 de desembre, de Firma Electrònica, regula l'ús de la firma electrònica, el reconeixement de la seua eficàcia jurídica i la prestació al públic de servicis de certificació i estén l'àmbit subjectiu a tots els prestadors de servicis establits a Espanya.
  
Per la seua banda, amb respecte absolut als requisits i condicions establides en la Llei 59/2003, de Firma Electrònica, el Segon Pla de Modernització de la Comunitat Valenciana establix com una línia d'actuació la consecució d'una societat global de la informació i el coneixement, i aposta fermament per la implantació de la teleadministració de la Generalitat Valenciana, i facilita l'entorn i la implantació de la firma electrònica i la seua aplicació als ciutadans en la seua relació amb l'administració, i vetla en tot moment per la seguretat i confidencialitat necessàries.
  
El Decret 87/2002, de 30 de maig, del Govern Valencià, pel qual es regula la utilització de la firma electrònica avançada en la Generalitat Valenciana té com a objectiu establit en l'article 1.a), la regulació de l'ús de la firma electrònica avançada en l'àmbit de la Generalitat Valenciana, les seues entitats autònomes i empreses dependents, i en les relacions que puguen establir amb totes estes els ciutadans, empreses i altres administracions públiques. A més, com establix l'article 3.2.a), del mateix Decret, es fomentarà l'accés dels ciutadans i la resta d'organitzacions, tant locals com nacionals, a les tecnologies de la informació i de les comunicacions, que facen possible l'accés a la firma electrònica.
  
Així mateix, es fomentarà la col·laboració i cooperació amb les distintes administracions per a assegurar la compatibilitat dels sistemes en benefici dels usuaris.
  
Ambdós parts estan interessades en la firma del present conveni per a garantir l'autenticitat, la integritat i la conservació dels documents, a través de la firma electrònica, la qual proporciona l'adequada seguretat jurídica, al mateix temps que facilita als ciutadans les relacions amb l'administració a través de tècniques i mitjans electrònics, informàtics i telemàtics i, és per això, que es formalitza el present conveni de col·laboració d'acord amb les següents
  
Clàusules
  
Primera. Objecte
  
El present conveni té com a objecte la prestació de servicis de certificació de firma electrònica avançada per part de la Generalitat Valenciana, per mitjà d'un equipament i d'aplicacions informàtiques necessàries per a l'emissió i gestió de claus i certificats reconeguts. Este equipament inclou els mecanismes i els sistemes de suport per a la salvaguarda de dades i la protecció de tots els sistemes que el componen.
  
Segona. Àmbit d'aplicació
  
La Generalitat Valenciana podrà prestar els servicis de certificació de firma electrònica a totes aquelles persones que tinguen la condició d'usuari d'acord amb la normativa vigent i amb el present conveni, quan els usuaris esmentats es relacionen amb la Fundació Servici Valencià d'Ocupació a través de qualsevol de les seues agències, en el marc de les seues respectives competències.
  
Els certificats digitals d'identitat, denominats certificats usuari, conferixen a cada firma el seu caràcter únic, i seran universals, per la qual cosa serviran per a qualsevol relació jurídica que a este efecte mantinguen els ciutadans usuaris en les seues relacions amb la fundació que firma el present conveni i, a més, podran ser utilitzats per a qualsevol relació jurídica que mantinguen els ciutadans usuaris amb la Generalitat Valenciana, les administracions públiques i les empreses que hagen subscrit el corresponent conveni amb l'administració de la Generalitat Valenciana, d'acord amb les garanties i requisits establits per a cada procediment administratiu.
  
Tercera. Obligacions de la Generalitat Valenciana
  
La Generalitat Valenciana, en el marc del present conveni, s'obliga a:
  
1. Facilitar el suport tècnic possible per a la utilització dels dispositius de creació i verificació de firma electrònica pels quals opte la Fundació Servici Valencià d'Ocupació, sempre que complisquen un mínim de garanties de seguretat.
  
2. Facilitar a la Fundació Servici Valencià d'Ocupació les aplicacions informàtiques necessàries per a la gestió dels certificats sol·licitats pels usuaris dels servicis i aplicacions de la fundació, és a dir, per a la constitució d'una autoritat de registre en l'esmentada fundació.
  
3. Fer constar en cada certificat la identificació de la Generalitat Valenciana com a prestadora de servicis de certificació.
  
4. Realitzar el tractament de les dades personals per a l'exercici de l'activitat de certificació, amb subjecció a la Llei Orgànica 15/1999, de 13 de desembre, de Protecció de Dades de Caràcter Personal, i l'aportació dels drets de propietat industrial i intel·lectual, i garantir-ne la titularitat.
  
5. Mantindre un registre de certificats, en el qual quedarà constància dels emesos i figuraran les circumstàncies que afecten la suspensió o pèrdua de vigència dels seus efectes.
  
6. Prestació de l'assistència tècnica necessària amb l'objecte de facilitar a la Fundació Servici Valencià d'Ocupació tota la informació que necessiten per al bon funcionament dels sistemes informàtics.
  
7. Prestació de l'assistència tècnica necessària per a l'actualització dels sistemes informàtics i per a la incorporació de la firma electrònica en noves aplicacions i servicis.
  
8. A més, com la Generalitat Valenciana es compromet a expedir certificats reconeguts, compliran les obligacions establides en l'article 20 de la Llei 59/2003, de 19 de desembre, de Firma Electrònica, que són:
  
- Garantir que puga determinar-se amb precisió la data i l'hora en què es va expedir un certificat o es va extingir o va suspendre la seua vigència.
  
- Demostrar la fiabilitat necessària per a prestar servicis de certificació.
  
- Garantir la rapidesa i seguretat en la prestació del servici.
  
- Emprar personal amb la qualificació, coneixements i experiència necessaris per a la prestació dels servicis de certificació oferida i els procediments de seguretat i de gestió adequats en l'àmbit de la firma electrònica.
  
- Utilitzar sistemes i productes fiables que estiguen protegits contra qualsevol alteració i que garantisquen la seguretat tècnica i, si és el cas, criptogràfica dels processos de certificació a què servix de suport
  
- Prendre mesures contra la falsificació de certificats, i garantir la confidencialitat de les dades de creació de firma durant el procés de generació i el seu lliurament per un procediment segur al firmant.
  
- Conservar registrada tota la informació i documentació relativa a un certificat reconegut i les declaracions de pràctiques de certificació vigent en cada moment, durant almenys 15 anys, de manera que puguen verificar-se les firmes efectuades amb este.
  
- Utilitzar sistemes fiables per a emmagatzemar els certificats que permeten comprovar la seua autenticitat i impedir que persones no autoritzades alteren les dades, restringisquen la seua accessibilitat en els supòsits o a les persones que el firmant haja indicat i permeten detectar qualsevol canvi que afecte estes condicions de seguretat.
  
Quarta. Obligacions de la fundació
  
Per la seua banda, la Fundació Servici Valencià d'Ocupació es compromet a:
  
1. Comprovar la identitat i qualssevol circumstàncies personals dels sol·licitants de certificats rellevants per al fi propi d'estos.
  
2. Emissió de justificant de recepció firmat electrònicament, on conste expressament la data i l'hora de recepció de les comunicacions rebudes.
  
3. Guardar les notificacions, comunicacions i documentació emesa i rebuda en les transaccions.
  
4. Xifrar les comunicacions emeses i rebudes.
  
5. Informar la persona que sol·licite el certificat de les condicions necessàries per a la utilització del certificat i de les seues limitacions d'ús.
  
Cinquena. Efectivitat i duració del present conveni
  
El present conveni serà efectiu des de la data de la firma, i estendrà la seua vigència per un termini de tres anys, i es prorrogarà automàticament per períodes anuals si no concorre manifestació en contra per alguna de les parts amb una antelació mínima d'un mes a la data de venciment.
  
Sisena. Revisió del conveni
  
Tant la Generalitat Valenciana com la Fundació Servici Valencià d'Ocupació podran proposar la revisió d'este conveni en qualsevol moment per a introduir les modificacions que estimen pertinents.
  
Setena. Resolució del conveni
  
La Generalitat Valenciana podrà resoldre el present conveni quan la Fundació Servici Valencià d'Ocupació incomplira greument o de forma reiterada les seues obligacions arreplegades en la clàusula quarta d'este conveni. Es considera incompliment greu quan es causen danys greus als usuaris o a tercers o afecte greument la seguretat dels servicis de certificació.
  
Per la seua banda, la Fundació Servici Valencià d'Ocupació podrà resoldre el present conveni quan hi haguera incompliment de les obligacions de la Generalitat Valenciana establides en la clàusula tercera.
  
Huitena. Protecció de dades personals
  
En compliment del que establix la normativa vigent en el nostre ordenament sobre protecció de dades de caràcter personal, i tenint en compte que per al compliment, per part de la Fundació Servici Valencià d'Ocupació, dels servicis en este regulats serà necessari accedir a les dades de caràcter personal dels fitxers titularitat de la Secretaria Autonòmica de Telecomunicacions i Societat de la Informació, des d'este mateix instant la Fundació Servici Valencià d'Ocupació tindrà la consideració d'encarregat de Tractament, i a estos efectes, i en virtut del que establix l'article 12 de la Llei Orgànica 15/1999, de 13 de desembre, es compromet a:
  
1. Tractar les dades que li siguen comunicades per raó del present conveni i es limiten a les actuacions necessàries per a desenvolupar correctament els servicis a favor de la Secretaria Autonòmica de Telecomunicacions i Societat de la Informació.
  
2. No comunicar estes dades a tercers, fins i tot per a la seua conservació.
  
3. No realitzar cap altre tractament diferent del sol·licitat per la Secretaria Autonòmica de Telecomunicacions i Societat de la Informació de les dades a què es tinga accés, ni aplicar o utilitzar estes dades amb fins diferents de l'objecte del tractament.
  
4. Adoptar les mesures de seguretat necessàries per a mantindre la confidencialitat de les dades mentre estes estiguen emmagatzemades en equips i dispositius de l'encarregat de tractament, o siguen transmeses per mitjà dels sistemes, i expressament pel que fa a la implantació de les mesures de seguretat de nivell baix, previstes en el Reial Decret 994/1999, d'11 de Juny.
  
5. Observar la més estricta confidencialitat respecte dels codis, les identificacions d'usuari i/o les claus d'accés dels sistemes que, si és el cas, li proporcione la Secretaria Autonòmica de Telecomunicacions i Societat de la Informació i les altres mesures de seguretat que, si és el cas, s'apliquen en relació amb l'objecte d'este acord.
  
6. Destruir o tornar tota la informació a la Secretaria Autonòmica de Telecomunicacions i Societat de la Informació, una vegada extingida la present relació contractual pel motiu que fóra, així com qualsevol suport o document en què conste alguna dada de caràcter personal objecte de tractament.
  
7. L'encarregat de tractament serà l'únic responsable de qualsevol revelació no autoritzada de les dades de caràcter personal a terceres parts, així com de qualsevol altre incompliment de les estipulacions arreplegades en el present conveni, i està, si és el cas, obligat a rescabalar dels danys i perjuís ocasionats a la Secretaria Autonòmica de Telecomunicacions i Societat de la Informació directament o indirectament.
  
Novena. Dret aplicable i resolució de conflictes
  
La prestació dels servicis de certificació que s'arrepleguen en el present conveni es realitzarà d'acord amb el que disposa el Decret del Govern Valencià 87/2002, de 30 de maig, sobre Firma Electrònica, i en les disposicions dictades en el seu desplegament, o aquelles que s'apliquen.
  
Per mitjà de la firma del present conveni, les parts es comprometen a resoldre de mutu acord les incidències que puguen sorgir en el seu compliment.
  
Les qüestions litigioses que sorgisquen entre les parts durant el desplegament i l'execució del present conveni se sotmetran a la jurisdicció contenciosa administrativa, d'acord amb el que disposa la Llei 29/1998, de 13 de juliol, Reguladora de la Jurisdicció Contenciosa Administrativa.
  
I en prova de conformitat per tot el que s'ha exposat anteriorment, firmen els compareixents el present conveni en el lloc i en la data indicats.
  
La secretària autonòmica de Telecomunicacions i Societat de la Informació: Blanca Martínez de Vallejo Fuster.
  
El director gerent de la Fundació Servici Valencià d'Ocupació: Elías Amor Bravo.